Kunne du finde på at hyre en håndværker eller køre bilen på værksted uden at forhandle prisen og tjekke prisniveauet hos konkurrenterne? Næppe! For der kan være mange penge at spare på et hurtigt pristjek og en benhård forhandling.

Men når vi går til tandlægen sluger vi prisen råt. Der er ingen forhandling eller prisundersøgelser. Og det selvom tandlægernes priser er tordnet i vejret de sidste 16 år.

Fra maj 2002 til maj 2018 steg tandlægepriserne med knap 52 procent, mens de generelle forbrugerpriser steg 28 procent – omkring det halve. I det øvrige EU er tandlægepriserne 'kun' steget 37 procent, lyder det i Forbrugerrådet Tænks pris- og spørgeundersøgelse blandt andet baseret på tal fra Danmarks Statistik.